Primarul suspendat al municipiului Baia Mare, Cătălin Cherecheș, a fost învoit de magistrații Tribunalului Cluj ca să împartă cadouri copiilor nevoiași de Moş Nicolae. Pentru două ore, Cătălin Cherecheș are permisiunea să părăsească astăzi arestul la domiciliu.

Între orele 17 și 19, primarul suspendat de Baia Mare va participa la vecernia de la Biserica Ortodoxă „Sfântul Nicolae” din oraș si va împărți cadouri copiilor.

Cătălin Cherecheș a mai beneficiat de o astfel de permisie, pe 3 noiembrie, când a fost prezent la înmormântarea arhiepiscopului de Maramureș, Iustinian Chira.

Edilul băimărean mai are 3 astfel de cereri de părăsire a arestului la domiciliu și asupra carora se vor pronunța astăzi judecătorii.

El cere să fie lăsat să participe la diferite evenimente religioase și să voteze pe 11 decembrie.

Primarul suspendat a fost plasat în arest la domiciliu pe 10 august 2016, într-un dosar de mită.